নবায়নযোগ্য জ্বালানিতে গুরুত্ব দেওয়ার দাবি তরুণদের
বিদ্যুৎ ও জ্বালানি খাতের সমন্বিত মহাপরিকল্পনায় নবায়নযোগ্য জ্বালানিকে আরও অগ্রাধিকার দেওয়ার দাবি তুলেছেন একদল পরিবেশবাদী।শুক্রবার জাতীয় প্রেস ক্লাবের সামনে আয়োজিত এক কর্মসূচি থেকে ‘ফ্রাইডেস ফর ফিউচার’ এর বাংলাদেশ শাখা ও ইয়ুথ নেট ফর ক্লাইমেট জাস্টিস এ দাবি জানায় বলে এক সংবাদ বিজ্ঞপ্তিতে জানানো হয়েছে।গ্রেটা থুনবার্গ নেতৃত্বাধীন ‘ফ্রাইডেস ফর ফিউচার’ হচ্ছে স্কুল শিক্ষার্থীদের জলবায়ু আন্দোলনের প্লাটফর্ম।বিজ্ঞপ্তিতে বলা হয়, তরুণ জলবায়ুকর্মীরা ব্যয়বহুল ও পরিবেশ দূষণকারী পরিকল্পনা সংশোধনে সরকারের প্রতি আহ্বান জানান।
ইয়ুথ নেট ফর ক্লাইমেট জাস্টিসের নির্বাহী সমন্বয়ক সোহানুর রহমান বলেন, “ইন্টিগ্রেটেড এনার্জি অ্যান্ড পাওয়ার মাস্টার প্ল্যানকে (আইইপিএমপি) অবশ্যই বাংলাদেশের স্বার্থ দেখতে হবে। এবারের পরিকল্পনায় তিনটি নতুন প্রযুক্তি- হাইড্রোজেন, অ্যামোনিয়া আর কার্বন ক্যাপচার অ্যান্ড স্টোরেজ প্রযুক্তিকে বেশি গুরুত্ব দেওয়া হয়েছে; সাম্প্রতিক সময়ে প্রসার হলেও সৌর ও বায়ুর মতো পরীক্ষিত নবায়নযোগ্য প্রযুক্তির অংশ রাখা হয়েছে সামান্য।”তাদের দাবির সঙ্গে সংহতি জানিয়ে দেওয়া এক বার্তায় সেন্টার ফর পলিসি ডায়ালগের গবেষণা পরিচালক খন্দকার গোলাম মোয়াজ্জেম বলেন, “বর্তমান আইইপিএমপিতে জীবাশ্ম জ্বালানি এবং হাইড্রোজেন, অ্যামোনিয়া ও কার্বন ক্যাপচারের মতো সমাধানকে প্রাধান্য দিয়ে সরকার বাংলাদেশের জ্বালানি রূপান্তরে প্রতিবন্ধকতা তৈরি করছে এবং দেশের অর্থনৈতিক সম্ভাবনা ও পরিবেশগত ভবিষ্যৎকে হুমকিতে ফেলছে।“জাতীয় নবায়নযোগ্য শক্তি লক্ষ্যমাত্রার সাথে সামঞ্জস্যপূর্ণ করতে এবং মুজিব জলবায়ু সমৃদ্ধি পরিকল্পনায় বর্ণিত একটি টেকসই ভবিষ্যতের দিকে আমাদের অগ্রযাত্রাকে ত্বরান্বিত করতে আইইপিএমপি সংশোধন করা অপরিহার্য।”

ব্যয়বহুল ও পরিবেশ দূষণকারী পরিকল্পনা সংশোধনে সরকারের প্রতি তারা আহ্বান জানিয়েছেন।